
Opis je automatski generiran]
REPUBLIKA HRVATSKA
OSJEČKO-BARANJSKA ŽUPANIJA
OPĆINA ERDUT
OPĆINSKO VIJEĆE


Na temelju članka 15. Zakona o javnoj nabavi (Narodne novine broj: 120/16, 114/22 i 48/26), te članka 30. Statuta Općine Erdut, (Službeni glasnik Općine Erdut 91/21, 97/23, 99/23,108/25 i 111/25), Općinsko vijeće Općine Erdut na svojoj 7. sjednici održanoj dana 10. rujna 2026. godine, donijelo je:

P R A V I L N I K
O PROVEDBI POSTUPAKA JEDNOSTAVNE NABAVE

I. OPĆE ODREDBE

Članak 1.

U svrhu zakonitog, namjenskog i svrhovitog trošenja proračunskih sredstava Općine Erdut, ovim Pravilnikom uređuje se postupci jednostavne nabave roba, radova i usluga, način pripreme i provedbe postupaka, odgovornosti sudionika u postupku te način dokumentiranja i čuvanja dokumentacije za koje sukladno članku 12. Zakona o javnoj nabavi (Narodne novine broj: 120/16, 114/22 i 48/26; dalje u tekstu: Zakona) ne postoji obveza provedbe postupaka javne nabave.
Općina Erdut je naručitelj u smislu članka 6. stavak 1. točka 2. Zakona.
U provedbi postupaka jednostavne nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske propise, kao i interne akte Općine Erdut, a koji se odnose na pojedini predmet nabave u smislu posebnih zakona.
Naručitelj se u svim fazama postupaka provedbe jednostavne nabave obvezuje promicati rodnu i spolnu ravnopravnost. Izrazi koji se u ovom Pravilniku koriste za osobe u muškom rodu su neutralni i odnose se na muške, ženske i rodno neutralne osobe.

Članak 2.

Jednostavna nabava u smislu ovog Pravilnika je nabava:
· roba i usluga procijenjene vrijednosti manje ili jednake od 50.000,00 eura bez PDV-a,
· radova procijenjene vrijednosti manje ili jednake od 100.000,00 eura bez PDV-a.

Članak 3.

	Procijenjena vrijednost nabave određuje se u skladu s odredbama Zakona o javnoj nabavi te nije dopušteno dijeljenje predmeta nabave radi izbjegavanja primjene propisanih postupaka.

Članak 4.

U provedbi jednostavne nabave Naručitelj primjenjuje načela:

· tržišnog natjecanja,
· jednakog tretmana gospodarskih subjekata,
· zabrane diskriminacije,
· transparentnosti,
· razmjernosti,
· ekonomičnosti i učinkovitosti trošenja javnih sredstava.


II. SPRJEČAVANJE SUKOBA INTERESA

Članak 5.

O sukobu interesa na odgovarajući način postupa se sukladno člancima 75. do  83. Zakona.
Sve osobe uključene u postupak dužne su prijaviti postojanje sukoba interesa.
Osobe koje su u sukobu interesa ne smiju sudjelovati u pripremi, provedbi i odlučivanju u predmetnom postupku.
Naručitelj vodi evidenciju postupaka jednostavne nabave i osigurava sljedivost svih radnji poduzetih tijekom postupka.


III. PLAN NABAVE POKRETANJE POSTUPKA JEDNOSTAVNE NABAVE I STRUČNO POVJERENSTVO

Članak 6.

Postupci jednostavne nabave moraju biti usklađeni sa planom nabave naručitelja u okviru kojeg se objavljuju svi predmeti nabave procijenjene vrijednosti veće od 5.000,00 eura bez PDV-a na način i po uvjetima kojim je to regulirano posebnim propisom.
Ukoliko predmet nabave nije planiran u Planu nabave za kalendarsku godinu, istovremeno će se izvršiti izmjena/dopuna Plana nabave.
Plan nabave kao i sve njegove kasnije izmjene moraju se objaviti u EOJN RH.
Prilikom definiranja predmeta nabave naručitelj je dužan postupati u duhu dobrog gospodarstvenika po načelu „najbolja vrijednost za uloženi novac“, te se u tom smislu ne smije dijeliti vrijednost nabave s namjerom izbjegavanja primjene ovog Pravilnika.

Članak 7.

Postupak jednostavne nabave pokreće se na temelju plana nabave.
Radi kvalitetnije pripreme, prije početka postupka jednostavne nabave naručitelj može provesti analizu tržišta putem EOJN RH.
Za postupke nabave roba i usluga iznad procijenjene vrijednosti veće od 15.000,00 eura, te nabavu radova procijenjene vrijednosti veće od 25.000,00 eura načelnik općine donosi odluku o početku postupka nabave, te odluku o imenovanju stručnog povjerenstva za provođenje postupka jednostavne nabave. 
Odluka o početku postupka obavezno sadrži naziv predmeta nabave, procijenjenu vrijednost nabave, podatke o osobama koje provode postupak, a može sadržavati i podatke koji su bitni za predmet nabave. 
Odluka o imenovanju stručnog povjerenstva obavezno sadrži imena i prezimena osoba koji će pripremati dokumentaciju i tehničke specifikacije, provoditi postupak jednostavne nabave, te pratiti realizaciju ugovorenog posla. 
Stručno povjerenstvo čine najmanje tri člana koji pripremaju i provode postupak jednostavne nabave.
Najmanje jedan član mora posjedovati važeći certifikat u području javne nabave.
Članovi stručnog povjerenstva ne moraju biti zaposlenici naručitelja.
Obveze i ovlasti stručnog povjerenstva kao ovlaštenih predstavnika naručitelja su:
· priprema postupka: dogovor oko uvjeta vezanih za predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu;
· provedba postupka: slanje poziva na dostavu ponuda gospodarskim subjektima na dokaziv način, slanje i objava poziva na dostavu ponuda na internetskoj stranici naručitelja, otvaranje pristiglih ponuda, sastavljanje zapisnika o otvaranju, pregledu i ocjeni ponuda,  rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir ponuda i uvjetima propisanim dokumentacijom/uputama za prikupljanje ponuda ili poništenje postupka.


IV. PROVEDBA POSTUPKA JEDNOSTAVNE NABAVE PROCIJENJENE       	VRIJEDNOSTI MANJE ILI JEDNAKE OD 15.000,00 EURA, ZA ROBE I USLUGE, 
ODNOSNO PROCIJENJENE VRIJEDNOSTI MANJE ILI JEDNAKE OD 25.000,00  
EURA ZA RADOVE (BEZ PDV-A)

Članak 8.

Nabavu roba i usluga procijenjene vrijednosti manje ili jednake od 15.000,00 eura, te radova procijenjene vrijednosti manje ili jednake od 25.000,00 eura naručitelj provodi: 
· pregledom tržišta, internetskim uvidom u cijene,
· izdavanjem narudžbenice ili sklapanjem ugovora sa jednim gospodarskim subjektom po vlastitom izboru.
O provedenoj provjeri tržišta sastavlja se zapisnik ili službena bilješka, te se prilažu drugi odgovarajući dokazi.
Narudžbenica iz prethodnog stavka obavezno sadrži podatke o naručitelju (adresa, OIB), isporučitelju (adresa, OIB), redni broj narudžbenice, naziv robe/radova/usluge uz specifikaciju jedinica mjere, količine, jediničnih cijena i ukupnih cijena, potpis i pečat odgovorne osobe naručitelja, datum ispostavljanja narudžbenice a može sadržavati i podatke o roku i mjestu isporuke, načinu i roku plaćanja i sl.
Ugovor iz stavka 1. ovog članka obavezno sadrži podatke o ugovornim stranama koje sklapaju ugovor, mjestu i datumu sklapanja ugovora, predmetu ugovora i ostalim bitnim sastojcima ugovora sukladno Zakonu o obveznim odnosima.
Narudžbenicu ili ugovor potpisuje načelnik.


[bookmark: _Hlk175549868]V. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI   VEĆE OD 15.000,00 EURA (BEZ PDV-A) DO PROCIJENJENE VRIJEDNOSTI MANJE ILI JEDNAKE OD 25.000,00 EURA (BEZ PDV-A) ZA ROBU I USLUGE, TE PROCENJENE VRIJEDNOSTI VEĆE OD 25.000,00 EURA  (BEZ PDV-A) DO PROCIJENJENE VRIJEDNOSTI MANJE ILI JEDNAKE OD 45.000,00 EURA (BEZ PDV-A) ZA RADOVE

Članak 9.

Nabavu roba i usluga procijenjene vrijednosti veće od 15.000,00 eura, a manje  ili jednake od 25.000,00 eura, te nabavu radova procijenjene vrijednosti veće od 25.000,00 eura, a manje ili jednake od 45.000,00 eura, naručitelj provodi putem modula jednostavne nabave u EOJN RH elektroničkim slanjem poziva na dostavu ponuda na adresu najmanje tri (3) gospodarska subjekta po vlastitom izboru.
Naručitelj predmetni poziv može objaviti na internetskim stranicama Općine Erdut.
Poziv na dostavu ponude mora sadržavati najmanje: naziv naručitelja, opis predmeta nabave, troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude i način dostavljanja ponuda, kontakt osobu, broj telefona i adresu elektroničke pošte.
Rok za dostavu je osam (8) dana od dana upućivanja poziva, te se isti prema potrebi može produžiti.
Za odabir ponude dovoljna je jedna (1) pristigla ponuda koja udovoljava svim traženim uvjetima naručitelja.
Stručno Povjerenstvo koje provodi postupak jednostavne nabave u zapisniku o pregledu i ocjeni ponuda navodi koji je ponuditelj najpovoljniji za odabir.
Rok za odabir ponude iznosi pet (5) dana od isteka roka za dostavu ponuda, a pisanu obavijest o odabiru ponude naručitelj je obvezan bez odgode istovremeno dostaviti elektronskim putem svakom ponuditelju putem EOJN RH. 
Nakon odabira najpovoljnije ponude, pristupa se izdavanju narudžbenice koja minimalno sadrži podatke navedene u članku 7. stavak 3. ovog Pravilnika ili sklapanju ugovora sa odabranim gospodarskim subjektom koji minimalno sadrži podatke navedene u članku 7. stavak 4. ovog Pravilnika. 
Narudžbenicu ili ugovor potpisuje načelnik.


VI. PROVEDBA POSTUPKA JEDNOSTAVNE NABAVE PROCIJENJENE
VRIJEDNOSTI VEĆE OD 25.000,00 EURA (BEZ PDV-A) 
DO PROCIJENJENE VRIJEDNOSTI 50.000,00 EURA (BEZ PDV-A) ZA ROBU I USLUGE, TE PROCIJENJENE VRIJEDNOSTI VEĆE OD 45.000,00 EURA (BEZ PDV-A), DO PROCIJENJENE VRIJEDNOSTI 100.000,00 EURA (BEZ PDV-A) ZA RADOVE

Članak 10.

Nabavu roba i usluga procijenjene vrijednosti veće od 25.000,00 eura do 50.000,00 eura te nabavu radova procijenjene vrijednosti veće od 45.000,00 eura do 100.000,00 eura, naručitelj provodi putem javne objave u modulu jednostavne nabave EOJN RH 
Naručitelj predmetni poziv obavezno objavljuje na internetskim stranicama Općine Erdut gdje mora biti dostupan najmanje trideset (30) dana od dana objave. 
Iznimno od stavka 1. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno članku 8. ovog pravilnika:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
· ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
· ako iz tehničkih razloga predmet nabave može isporučiti samo određeni gospodarski subjekt ili
· ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.
Poziv na dostavu ponuda mora sadržavati najmanje: naziv naručitelja, evidencijski broj nabave iz Plana nabave, opis predmeta nabave i troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude uz naznaku datuma i vremena, način dostave ponuda, kontakt osobu, broj telefona i adresu elektroničke pošte, te datum objave poziva na internetskim stranicama Općine Erdut.
Rok za dostavu ponuda je petnaest (15) dana od dana upućivanja poziva odnosno objave poziva na dostavu ponuda, te se isti prema potrebi može produžiti.
Za odabir ponude dovoljna je jedna (1) pristigla ponuda koja udovoljava svim traženim uvjetima naručitelja.
Stručno Povjerenstvo koje provodi postupak jednostavne nabave u zapisniku o pregledu i ocjeni ponuda navodi koji je ponuditelj najpovoljniji za odabir.
Rok za odabir ponude iznosi pet (5) dana od isteka roka za dostavu ponuda, a pisanu obavijest o odabiru ponude naručitelj je obvezan bez odgode istovremeno dostaviti elektronskim putem svakom ponuditelju. 
Nakon odabira najpovoljnije ponude, pristupa se izdavanju narudžbenice koja minimalno sadrži podatke navedene u članku 7. stavak 3. ovog Pravilnika ili sklapanju ugovora sa odabranim gospodarskim subjektom koji minimalno sadrži podatke navedene u članku 7. stavak 4. ovog Pravilnika. 
Narudžbenicu i ugovor potpisuje načelnik.


VII. RAZLOZI ISKLJUČENJA, UVJETI SPOSOBNOSTI I JAMSTVA

Članak 11.

Za postupke jednostavne nabave naručitelj može u pozivu za dostavu ponuda odrediti razloge isključenja uz odgovarajuću primjenu odredaba iz članaka 251. do 255. Zakona, te kada, kako i u kojim slučajevima se svi dokumenti mogu dostaviti, kao i uvjete sposobnosti ponuditelja propisane člancima 256. do 259, te kada, kako i u kojim slučajevima se svi dokumenti mogu dostaviti. 
U slučaju postojanja sumnje u istinitost podataka u dostavljenim dokumentima, naručitelj može radi provjere istinitosti podataka od ponuditelja zatražiti da u primjerenom roku dostavi izvornike ili ovjerene preslike tih dokumenata, i/ili obratiti se izdavatelju dokumenta i/ili nadležnim tijelima.


Članak 12.

Za postupke jednostavne nabave procijenjene vrijednosti veće od 10.000,00 eura  za robe i usluge, odnosno procijenjene vrijednosti veće od 25.000,00 eura za radove naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti, uz odgovarajuću primjenu odredaba Zakona.


	VIII. KOMUNIKACIJA 

Članak 13.

U postupcima jednostavne nabave naručitelj i gospodarski subjekti komuniciraju i razmjenjuju podatke elektronički putem, te za postupke koji se provode sukladno člancima 9. i 10.  ovog Pravilnika putem EOJN RH.  



IX. ZAPRIMANJE, IZRADA I DOSTAVA PONUDA

Članak 14.

Ponude se zaprimaju elektronički. O zaprimljenim ponudama za postupke koji se provode sukladno člancima 9. i 10.  ovog Pravilnika formira se upisnik o zaprimanju ponuda. U upisnik evidentiraju se sve zaprimljene ponude, te ostala korespondencija koja se vrši sa gospodarskim subjektima. 
Odvojene dijelove ponude, ponuditelj dostavlja osobno ili putem pošte.
Dostavljene ponude označavaju se kao tajni dokumenti, te se smiju otvoriti isključivo na dan koji je određen za otvaranje ponuda. Pristup dozvoljenim podacima imaju isključivo ovlašteni predstavnici naručitelja. 


X. OTVARANJE, PREGLED I OCJENA PONUDA

Članak 15.

Postupak otvaranja dostavljenih ponuda za postupke koji se provode sukladno člancima 9. i 10.  ovog Pravilnika provodi se putem modula EOJN RH. 
Ponude otvaraju najmanje dva (2) ovlaštena  predstavnika naručitelja, te se o tome sastavlja zapisnik.
Ovlašteni predstavnici naručitelja pregledavaju i ocjenjuju ponude na temelju uvjeta i zahtjeva iz poziva na dostavu ponuda. U postupku pregleda i ocjene ponuda mora sudjelovati najmanje jedan (1) ovlašteni predstavnik naručitelja koji posjeduje važeći certifikat u području javne nabave.
O pregledu i ocjeni sastavlja se zapisnik kojeg generira EOJN, te isti najmanje sadrži:
· popis zaprimljenih ponuda,
· pregled ispunjenja uvjeta,
· uspoređivanje i analizu cijena bez PDV-a,
· rangiranje ponuda prema kriteriju za odabir,
· prijedlog odabira.


XI. KRITERIJ ZA ODABIR PONUDE

Članak 16.

Kriteriji za odabir ponude su:
a) najniža cijena, ili
b) ekonomski najpovoljnija ponuda.
Ukoliko je kriterij odabira ekonomski najpovoljnija ponuda, osim kriterija cijene mogu se koristiti i različiti kriteriji povezani s predmetom nabave, npr. kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja i dr., te je u zapisniku o otvaranju, pregledu i ocjeni ponuda potrebno obrazložiti izabranu ponudu.






XII. ODABIR I PONIŠTENJE POSTUPKA

Članak 17.

	Na temelju zapisnika odgovorna osoba donosi:
· odluku o odabiru ili
· odluku o poništenju postupka.
Odluka o odabiru najpovoljnije ponude obvezno sadrži: 1. podatke o naručitelju, 2. Predmet nabave za koje se donosi obavijest, 3. naziv ponuditelja čija je ponuda odabrana za sklapanje ugovora o nabavi, 4. razloge odbijanja ponuda, 5. datum donošenja i potpis odgovorne osobe naručitelja.
	Rok za donošenje Odluke o odabiru najpovoljnije ponude iznosi deset (10) dana od isteka roka za dostavu ponuda. Naručitelj objavom obavijesti o odabiru najpovoljnije ponude odnosno njenom izvršenom dostavom stječe uvjete za sklapanje ugovora o nabavi.
Odluka o odabiru najpovoljnije ponude zajedno sa preslikom zapisnika o otvaranju, pregledu i ocjeni ponuda naručitelj je obvezan objaviti u EOJN RH, te istu može objaviti na svojim internetskim stranicama.
Odluka o odabiru postaje izvršna:
· istekom roka mirovanja od (5) dana,
· dostavom odluke ponuditelju, ako se rok mirovanja ne primjenjuje i 
· dostavom odluke odgovorne osobe naručitelja da gospodarskom subjektu kojom se  prigovor odbacuje, odnosno odbija.
Odluka se dostavlja svim ponuditeljima koji su sudjelovali u postupku.

Članak 18.

Naručitelj može poništiti postupak:
· nije pristigla nijedna valjana ponuda,
· ako su ponuđene cijene ponuda veće od osiguranih sredstava,
· ako su nastale bitno izmijenjene okolnosti,
· ako postoje drugi opravdani razlozi.
Odluka o poništenju postupka jednostavne nabave obavezno sadrži: 1. podatke o naručitelju, 2. predmet nabave, 3. obavijest o poništenju, 4. obrazloženje razloga poništenja, 5. datum donošenja i potpis odgovorne osobe naručitelja.
Rok za donošenje odluke o poništenju postupka jednostavne nabave iznosi deset (10) dana od isteka roka za dostavu ponuda.
Odluku o poništenju postupka zajedno sa preslikom zapisnika o otvaranju, pregledu i ocjeni ponuda naručitelj je obvezan objaviti u EOJN RH, te istu može objaviti na svojim internetskim stranicama.
Odluka o poništenju postaje izvršna:
· istekom roka mirovanja od (5) dana,
· dostavom odluke odgovorne osobe naručitelja da gospodarskom subjektu kojom se  prigovor odbacuje, odnosno odbija.
Odluka se dostavlja svim ponuditeljima koji su sudjelovali u postupku.






	XIII. PRAVNA ZAŠTITA

Članak 19.

Gospodarski subjekt koji ima ili je imao pravni interes za dobivanje ugovora o jednostavnoj nabavi te koji smatra da je naručitelj tijekom provedbe postupka jednostavne nabave povrijedio odredbe ovog Pravilnika, načela javne nabave ili druga pravila postupka, ima pravo izjaviti prigovor.
Pravo na podnošenje prigovora osigurava se u postupcima jednostavne nabave procijenjene vrijednosti veće od 15.000,00 eura bez PDV-a.
Prigovor se podnosi čelniku tijela odnosno odgovornoj osobi naručitelja u pisanom obliku, elektroničkim putem ili neposrednom predajom u roku od pet (5) dana od dana saznanja za radnju, propust ili odluku na koju se prigovor odnosi, a najkasnije u roku od pet (5) dana od dana dostave odluke o odabiru ili poništenju postupka.
Podnošenje prigovora ne odgađa nastavak postupka jednostavne nabave niti sklapanje ugovora, osim ako odgovorna osoba naručitelja, vodeći računa o okolnostima konkretnog slučaja, ne odluči drukčije.
Čelnik tijela odnosno odgovorna osoba naručitelja dužna je razmotriti navode iz prigovora te donijeti pisani odgovor u roku od osam (8) dana od dana njegova zaprimanja.
Ako utvrdi osnovanost prigovora, odgovorna osoba naručitelja može:
· poništiti pojedinu radnju u postupku,
· naložiti ponovno provođenje određene faze postupka,
· izmijeniti ili staviti izvan snage odluku o odabiru ili poništenju,
· poduzeti drugu odgovarajuću mjeru radi otklanjanja utvrđenih nepravilnosti.
Odluka donesena povodom prigovora je konačna u okviru postupka jednostavne nabave.
Na postupke jednostavne nabave ne primjenjuju se odredbe Zakona o javnoj nabavi koje uređuju žalbeni postupak pred Državnom komisijom za kontrolu postupaka javne nabave, osim ako posebnim propisom nije drukčije određeno.


	XIV. UVID U DOKUMENTACIJU I ČUVANJE DOKUMENTACIJE

Članak 20.

Nakon okončanja postupka uvid u podatke koji su zaprimljeni i otvoreni u postupku jednostavne nabave ovlaštene osobe naručitelja mogu dati na uvid isključivo ovlaštenim predstavnicima gospodarskih subjekata koji su učestvovali u postupku, pod uvjetom da traženi dokumenti ne predstavljaju tajne dokumente kojima se može ugroziti integritet gospodarskog subjekta.


Članak 21.

	Dokumentacija o postupcima jednostavne nabave čuva se najmanje četiri godine od završetka postupka, odnosno dulje ako to proizlazi iz posebnih propisa ili ugovornih obveza.







XV. IZUZEĆA ZA UGOVORE JEDNOSTAVNE NABAVE


Članak 22.

Ovaj Pravilnik se ne primjenjuje za ugovore o javnoj nabavi za koje vrijedi neprimjenjivanje pod uvjetima iz članaka 30. -35.  Zakona. 


XVI. PRIJELAZNE I ZAVRŠNE ODREDBE


Članak 23.

Stupanjem na snagu ovog Pravilnika prestaje važiti Pravilnik o nabavi roba i usluga male vrijednosti, KLASA: 406-03/24-03/12, URBROJ: 2158-18-01-24-1, od 05. rujna 2024. godine (Službeni glasnik Općine Erdut broj 102/24).                                                                                


Članak 23.

Ovaj Pravilnik stupa na snagu osmog dana od dana donošenja, a objavit će se  u Službenom glasniku Općine Erdut i  na internet stranici Općine Erdut (www.opcina-erdut.hr), 


KLASA: 406-03/26-03/14
URBROJ: 2158-18-01-26-3

Predsjednik općinskog Vijeća: 
  Jovo Vuković

